
Sinjura President,

Fil-21 ta’ Novembru 2025, il-Kumitat għall-Impjiegi u l-Affarijiet Soċjali (EMPL) talab l-awtorizzazzjoni biex ifassal, skont l-Artikolu 47 tar-Regoli ta’ Proċedura, rapport leġiżlattiv fuq inizjattiva proprja skont l-Artikolu 225 tat-Trattat dwar il-Funzjonament tal-Unjoni Ewropea (TFUE) dwar “Ir-riskji psikosoċjali, l-istress u s-saħħa mentali fuq il-post tax-xogħol” (il-“proposta INL”). Fl-4 ta’ Marzu 2026, il-Konferenza tal-Presidenti tat l-awtorizzazzjoni lill-Kumitat EMPL. 

B’ittra tas-27 ta’ Marzu 2026, il-Kumitat EMPL talab lill-Kumitat għall-Affarijiet Legali (JURI) jagħti opinjoni, skont l-Artikolu 47(3), dwar ix-xerqin tal-bażi legali għar-rapport INL, jiġifieri l-Artikolu 153(2)(b), flimkien mal-Artikolu 153(1)(a) tat-Trattat dwar il-Funzjonament tal-Unjoni Ewropea (TFUE).

Fil-laqgħa tiegħu tal-15 ta’ Lulju 2026, il-Kumitat JURI kkunsidra l-kwistjoni tax-xerqien tal-bażi legali proposta fl-abbozz tal-INL inkwistjoni.

I – Sfond

It-talba għall-awtorizzazzjoni tal-INL saret skont il-punt VIII(3) tal-Anness VI tar-Regoli ta’ Proċedura, li jagħti lill-Kumitat EMPL il-kompetenza fil-qasam tal-miżuri tas-saħħa u s-sikurezza fuq il-post tax-xogħol. 

L-iskop tal-proposta INL hija li tistieden lill-Kummissjoni tressaq proposta dwar ir-riskji psikosoċjali u l-benesseri fuq il-post tax-xogħol immirata lejn il-prevenzjoni effiċjenti tar-riskji psikosoċjali fuq il-post tax-xogħol, bħall-ansjetà, id-dipressjoni, il-burnout u l-istress, inklużi riskji kkawżati minn problemi strutturali bħall-organizzazzjoni tax-xogħol (jiġifieri ġestjoni ħażina, tfassil ħażin tax-xogħol jew nuqqas ta’ tqabbil xieraq tal-għarfien u l-kapaċitajiet tal-ħaddiema mal-kompiti assenjati). Il-Parlament stieden lill-Kummissjoni tippreżenta proposta bħal din waqt diskussjoni plenarja f’Mejju 2025. 

II – L-Artikoli rilevanti tat-Trattat

It-Titolu X tat-Tielet Parti tat-TFUE dwar il-Politika Soċjali jipprevedi, fost l-oħrajn (enfasi miżjuda):

Artikolu 153
(ex Artikolu 137 TKE) 

1.	Bl-għan li jinkisbu l-għanijiet tal-Artikolu 151, l-Unjoni għandha ssostni u tikkomplementa l-attivitajiet tal-Istati Membri fl-oqsma li ġejjin:(a) 	improvement in particular of the working environment to protect workers’ health and safety;
(a) 	it-titjib in partikolari tal-ambjent tax-xogħol sabiex jitħarsu s-saħħa u s-siġurtà tal-ħaddiema;

(b) 	il-kondizzjonijiet tax-xogħol; 

(c) 	is-sigurtà soċjali u l-protezzjoni soċjali tal-ħaddiema; 

(d) 	il-protezzjoni tal-ħaddiema f’każ li jintemmilhom il-kuntratt tal-impjieg; 

(e) 	l-informazzjoni u l-konsultazzjoni tal-ħaddiema;

(f) 	ir-rappreżentanza u d-difiża kollettiva tal-interessi tal-ħaddiema u s-sidien, inkluża t-tmexxija konġunta, mingħajr preġudizzju għall-paragrafu 5; 

(g) 	il-kondizzjonijiet tal-impjieg għal ċittadini ta’ pajjiżi terzi li joqogħdu legalment fit-territorju tal-Unjoni; 

(h) 	l-integrazzjoni ta’ persuni esklużi mis-suq tax-xogħol, bla preġudizzju għall-Artikolu 166; 

(i) 	l-ugwaljanza bejn irġiel u nisa rigward l-opportunitajiet u t-trattament fis-suq tax-xogħol; 

(j) 	il-ġlieda kontra l-esklużjoni soċjali; 

(k) il-modernizzazzjoni tas-sistemi ta’ protezzjoni soċjali bla preġudizzju għall-punt (c).

2. 	Għal dan l-għan, il-Parlament Ewropew u l-Kunsill:
(a) 	jistgħu jadottaw miżuri intiżi sabiex iħajru kooperazzjoni bejn l-Istati Membri permezz ta’ inizjattivi mmirati sabiex jameljoraw l-għarfien, jiżviluppaw skambji ta’ informazzjoni u l-aħjar prattiki, jippromwovu affronti innovattivi u jivvalutaw l-esperjenzi, b’esklużjoni ta’ kull armonizzazzjoni tal-liġijiet u tar-regolamenti tal-Istati Membri;
(b)	jistgħu jadottaw fl-oqsma msemmija fil-paragrafu 1(a) sa (i), permezz ta’ direttivi, rekwiżiti minimi applikabbli progressivament, meħud qies tal-kondizzjonijiet tekniċi li jkunu jinsabu f’kull wieħed mill-Istati Membri. Direttivi bħal dawn għandhom jevitaw li jdaħħlu rabtiet amministrattivi finanzjarji u legali li jistgħu jxekklu l-ħolqien u l-iżvilupp ta’ impriżi żgħar u medji.
Il-Parlament Ewropew u l-Kunsill għandhom jaġixxu skont il-proċedura leġislattiva ordinarja wara konsultazzjoni mal-Kumitat Ekonomiku u Soċjali u mal-Kumitat tar-Reġjuni.
Fl-oqsma msemmija fil-paragrafu 1(c), (d), (f) u (g), il-Kunsill għandu jaġixxi skont il-proċedura leġiżlattiva speċjali, b’mod unanimu, wara konsultazzjoni mal-Parlament Ewropew u mal-Kumitati msemmija.
Il-Kunsill, waqt li jaġixxi b’mod unanimu fuq proposta tal-Kummissjoni, u wara li jkun ikkonsulta l-Parlament Ewropew, jista’ jiddeċiedi li l-proċedura leġiżlattiva ordinarja tkun applikabbli għall-paragrafu 1(d),( f) u (g).
3.	Stat Membru jista’ jafda f’idejn il-partijiet soċjali, fuq talba konġunta, l-implimentazzjoni tad-direttivi adottati skont il-paragrafu 2 jew, jekk ikun xieraq, l-implimentazzjoni ta’ deċiżjoni tal-Kunsill adottata f’konformità mal-Artikolu 155.
	F’dan il-każ għandu jiżgura li, mhux aktar tard mid-data li fiha d-direttiva jew deċiżjoni għandha tiġi trasposta jew implimentata, il-partijiet soċjali jkunu introduċew bi ftehim il-miżuri meħtieġa waqt li l-Istat Membru jkun obbligat jieħu l-miżuri meħtieġa sabiex ikun jista’ f’kull ħin ikun f’pożizzjoni li jiggarantixxi r-riżultati imposti b’dik id-direttiva jew dik id-deċiżjoni.
4.	Id-dispożizzjonijiet adottati skont dan l-Artikolu:
- 	ma jaffettwawx id-dritt tal-Istati Membri li jiddefinixxu l-prinċipji fundamentali tas-sistemi tas-sigurtà soċjali tagħhom u ma jaffettwawx b’mod sinifikanti l-ekwilibriju finanzjarju tagħhom,
-	ma jipprekludu ebda Stat Membru milli jżomm jew jintroduċi miżuri aktar stretti ta’ protezzjoni kompatibbli mat-Trattati.
5.   	Id-dispożizzjonijiet ta’ dan l-Artikolu la japplikaw għall-pagi, la għad-dritt ta’ assoċjazzjoni, la għad-dritt tal-istrajk u lanqas għad-dritt li jiġi impost lock-out.

III – Il-ġurisprudenza tal-QĠUE dwar l-għażla tal-bażi legali
Il-Qorti tal-Ġustizzja tradizzjonalment qieset il-kwistjoni tal-bażi legali xierqa bħala kwistjoni ta’ importanza kostituzzjonali, li tiggarantixxi l-konformità mal-prinċipju tas-setgħat konferiti (l-Artikolu 5 tat-Trattat dwar l-Unjoni Ewropea) u tiddetermina n-natura u l-kamp ta’ applikazzjoni tal-kompetenza tal-Unjoni.[footnoteRef:2] [2:  	L-Opinjoni 2/00 (“Protokoll ta’ Kartaġena”), ECLI:EU:C:2001:664, il-punt 5.] 


Skont ġurisprudenza stabbilita sew, il-bażi legali ta’ att tal-Unjoni ma tiddependix mill-konvinzjoni ta’ istituzzjoni rigward l-objettiv segwit, iżda trid tiġi ddeterminata skont kriterji oġġettivi li jistgħu jkunu soġġetti għal stħarriġ ġudizzjarju, inkluż b’mod partikolari l-għan u l-kontenut tal-miżura.[footnoteRef:3]  [3:  	Il-Kawża C-300/89, Il-Kummissjoni vs Il-Kunsill (“Diossidu tat-titanju”), ECLI:EU:C:1991:244, il-punt 10.] 


Jekk l-eżami ta’ miżura juri li din għandha skop doppju jew li għandha komponent doppju, u jekk wieħed minn dawk jiġi identifikat bħala l-iskop jew il-komponent ewlieni jew predominanti, waqt li l-ieħor ikun sempliċement inċidentali, dik il-miżura trid tkun ibbażata fuq bażi legali waħda, jiġifieri dik meħtieġa mill-iskop jew mill-komponent ewlieni jew predominanti.[footnoteRef:4] F’każijiet eċċezzjonali biss, jekk jiġi stabbilit li l-att jaqdi b’mod simultanju għadd ta’ objettivi, marbutin b’mod intrinsiku, mingħajr ma wieħed ikun sekondarju jew indirett fir-rigward tal-ieħor, tali att jista’ jkun ibbażat fuq id-diversi bażijiet legali korrispondenti.[footnoteRef:5] Madankollu, dan ikun possibbli biss jekk il-proċeduri stabbiliti għall-bażijiet legali rispettivi ma jkunux inkompatibbli mad-dritt tal-Parlament Ewropew u ma jdgħajfuhx.[footnoteRef:6] [4:  	Il-Kawża C-137/12, Il-Kummissjoni vs Il-Kunsill, ECLI:EU:C:2013:675, il-punt 53 u l-ġurisprudenza ċċitata.]  [5:  	Il-Kawża C-300/89, il-punti 13 u 17; Il-Kawża C-42/97, Il-Parlament vs Il-Kunsill, ECLI:EU:C:1999:81, il-punt 38; L-Opinjoni 2/00, il-punt 23; Il-Kawża C-94/03, Il-Kummissjoni vs Il-Kunsill (“Konvenzjoni ta’ Rotterdam”), ECLI:EU:C:2006:2 u l-Kawża C-178/03, Il-Kummissjoni vs Il-Parlament u l-Kunsill, ECLI:EU:C:2006:4, il-punti 36 u 43.]  [6:  	Il-Kawża C-300/89, il-punti 17-25; il-Kawża C-268/94, Il-Portugall vs Il-Kunsill, ECLI:EU:C:1996:461.] 


IV – L-għan u l-kontenut tal-INL 

[bookmark: _Ref232764548]Wara l-aħħar verżjoni disponibbli tal-emendi ta’ kompromess tat-22 ta’ Ġunju 2026, il-bażijiet legali ssuġġeriti tal-proposta leġiżlattiva mitluba mill-Kumitat EMPL, jiġifieri l-Artikolu 153(2), il-punt (b), u l-Artikolu 153(1), il-punt (a), huma ddikjarati fil-premessi tal-abbozz ta’ riżoluzzjoni. 

Fir-rigward tal-għan tal-miżura rikjesta, inizjalment l-anness għall-abbozz ta’ rapport kien jindika, fl-Artikolu 1 tiegħu, li “[d]in id-Direttiva tistabbilixxi rekwiżiti minimi għall-prevenzjoni, l-eliminazzjoni jew, fejn dan ma jkunx possibbli, it-tnaqqis tar-riskju psikosoċjali relatat max-xogħol”. L-emendi ta’ kompromess tat-22 ta’ Ġunju 2026, fl-ewwel rakkomandazzjoni tagħhom lill-Kummissjoni, itennu li “L-għan tal-proposta għandu jkun li jiġu stabbiliti rekwiżiti minimi għall-prevenzjoni, l-eliminazzjoni jew, fejn dan ma jkunx possibbli, it-tnaqqis tar-riskji psikosoċjali relatati max-xogħol u l-eżiti potenzjali tagħhom [...]”. 

It-tieni rakkomandazzjoni tindirizza l-kamp ta’ applikazzjoni ratione personae tal-miżura rikjesta, jiġifieri, “ħaddiema, ddefiniti bħala kwalunkwe persuna impjegata minn impjegatur, inklużi t-trainees u l-apprendisti, fis-setturi kollha tal-attività ekonomika, kemm pubbliċi kif ukoll privati”. Il-kamp ta’ applikazzjoni maħsub tal-miżura rikjesta għalhekk jikkoinċidi ma’ dak inerenti għall-Artikolu 153 TFUE.

Ir-rakkomandazzjonijiet 4, 5 u 6 jagħtu dettalji dwar l-obbligi li għandhom jiġu imposti fuq l-impjegaturi mill-miżura rikjesta, jiġifieri obbligu ġenerali ta’ prevenzjoni, l-obbligu li titwettaq regolarment valutazzjoni tar-riskju u li jiġi adottat pjan ta’ azzjoni, u l-obbligu li titwettaq valutazzjoni tar-riskju wara riorganizzazzjoni tax-xogħol jew l-introduzzjoni ta’ sistemi awtomatizzati ta’ teħid ta’ deċiżjonijiet u ta’ monitoraġġ.

Ir-rakkomandazzjonijiet li ġejjin, bin-numri 7 sa 11, iċaqilqu l-enfasi għal fuq id-drittijiet li l-miżura rikjesta għandha tagħti lill-ħaddiema. B’mod partikolari, is-seba’ rakkomandazzjoni tistabbilixxi d-dritt tal-ħaddiema għal ambjent tax-xogħol psikoloġikament sikur. It-tmien u d-disa’ rakkomandazzjoni jiffukaw fuq id-drittijiet tal-ħaddiema meta jirritornaw għax-xogħol wara assenza fit-tul jew assenzi ripetuti kkawżati minn indeboliment tas-saħħa marbut ma’ riskju psikosoċjali relatat max-xogħol. L-għaxar rakkomandazzjoni tistabbilixxi d-dritt tal-ħaddiema li jirrapportaw dwar fatturi ta’ riskju psikosoċjali mingħajr ma jsofru ritaljazzjonijiet. Il-ħdax-il rakkomandazzjoni tistabbilixxi projbizzjoni li l-ħaddiema jintalbu jinvolvu ruħhom f’komunikazzjonijiet jew kompiti relatati max-xogħol barra mill-ħinijiet tax-xogħol tagħhom (“id-dritt għall-iskonnessjoni”). 

Ir-rakkomandazzjonijiet 12 u 13 jindirizzaw l-angolu tal-miżuri organizzattivi mmirati lejn il-prevenzjoni tar-riskju psikosoċjali relatat max-xogħol. B’mod partikolari, huma jirrakkomandaw li l-miżura rikjesta tinkludi dispożizzjonijiet dwar il-ħatra ta’ servizzi protettivi u preventivi speċifiċi għar-riskju psikosoċjali u l-informazzjoni, il-konsultazzjoni u l-parteċipazzjoni tal-ħaddiema fir-rigward tal-valutazzjoni tar-riskju u l-attivitajiet ta’ ġestjoni tar-riskju relatati mar-riskju psikosoċjali. 

Il-ġabra sussegwenti ta’ rakkomandazzjonijiet, bin-numri 14 sa 18, tidentifika diversi obbligi li l-miżura kkontestata għandha timponi fuq l-Istati Membri. Dawn jinkludu l-appoġġ għall-ħidma tal-ispettorati tax-xogħol fir-rigward tar-riskju psikosoċjali relatat max-xogħol; l-introduzzjoni ta’ preżunzjoni legali konfutabbli li tkopri r-rabta kawżali bejn il-fatti u l-ħsara, fejn ħaddiem jistabbilixxi fatti li jindikaw esponiment għal riskju psikosoċjali u ħsara kompatibbli ma’ tali esponiment; l-iżvilupp ta’ programmi ta’ edukazzjoni u taħriġ dwar dan is-suġġett; il-monitoraġġ tax-xejriet u l-ġbir ta’ data relatata mar-riskju psikosoċjali, u l-provvediment għal penali effettivi, proporzjonati u dissważivi applikabbli għall-ksur tal-miżura rikjesta. 

Ir-rakkomandazzjoni 19 tiċċara li l-miżura rikjesta għandha tkun mingħajr preġudizzju għall-prerogattiva tal-Istati Membri li jżommu jew jintroduċu regoli li huma aktar protettivi għas-saħħa u s-sikurezza tal-ħaddiema. Għalhekk jidher li l-miżura rikjesta għandha tistabbilixxi “rekwiżiti minimi”, f’konformità mad-dispożizzjoni tal-Artikolu 153(2)(b). 

Fl-aħħar nett, ir-rakkomandazzjoni 20 tħeġġeġ l-involviment tas-sħab soċjali fl-implimentazzjoni tal-miżura rikjesta.  

V – Analiżi 
Skont il-ġurisprudenza tal-Qorti, il-kunċetti ta’ “ambjent tax-xogħol”, “sikurezza” u “saħħa”, użati fl-Artikolu 153(1)(a), iħaddnu l-fatturi kollha, fiżiċi jew mhux, li jistgħu jaffettwaw is-saħħa u s-sikurezza tal-ħaddiema fl-ambjent tax-xogħol tagħhom.[footnoteRef:7] Għaldaqstant, il-leġiżlazzjoni eżistenti tal-UE bbażata fuq dik il-bażi legali diġà tapplika għar-riskju psikosoċjali, għalkemm mingħajr ma tindirizzah speċifikament.  [7:  	Is-Sentenza, 12/11/1996, Ir-Renju Unit vs Il-Kunsill, C-84/94, ECLI:EU:C:1996:431.] 


Għandu jiġi enfasizzat li d-drittijiet u l-obbligi stabbiliti fid-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol[footnoteRef:8] (id-“Direttiva Qafas tal-UE dwar is-Saħħa u s-Sigurtà fuq il-Post tax-Xogħol”) japplikaw għar-riskji okkupazzjonali kollha, inklużi dawk psikosoċjali. L-Artikolu 6(2), il-punt (g), ta’ dik id-Direttiva jipprevedi li l-politika ta’ prevenzjoni ġenerali żviluppata minn kull impjegatur jenħtieġ li tkopri fost l-oħrajn “relazzjonijiet soċjali”, u b’hekk tagħmel referenza għar-rilevanza tar-riskju psikosoċjali okkupazzjonali fl-arkitettura tad-Direttiva Qafas tal-UE dwar is-Saħħa u s-Sigurtà fuq il-Post tax-Xogħol. [8:  ĠU L 183, 29.6.1989, p. 1.] 


L-għan ewlieni tal-proposta INL, kif iddikjarat fl-ewwel rakkomandazzjoni, jiċċara li l-miżura li titlob il-proposta INL għandha ssegwi l-għan li ttejjeb l-ambjent tax-xogħol, bil-ħsieb li tipproteġi s-saħħa u s-sikurezza tal-ħaddiema, f’konformità mal-Artikolu 153(1)(a) TFUE. Il-kontenut tal-proposta, speċjalment tar-rakkomandazzjonijiet ewlenin tagħha relatati mad-drittijiet u l-obbligi li jridu jiġu imposti fuq il-ħaddiema u l-impjegaturi rispettivament, huwa ġeneralment konsistenti ma’ dan l-objettiv.

Madankollu, xi aspetti tar-rakkomandazzjonijiet jidhru li xi kultant jitbiegħdu minn kunċett strett ta’ saħħa u sikurezza okkupazzjonali, inklużi miżuri li jistgħu jkunu pertinenti wkoll f’oqsma ta’ politika ġirien oħra, li għalihom teżisti bażi legali speċifika, b’mod partikolari:

-	ir-rakkomandazzjoni li l-pjan ta’ azzjoni jinkludi miżuri li jirregolaw ir-riskji psikosoċjali relatati max-xogħol relatati mal-ipproċessar tad-data tal-ħaddiema għat-tfassil ta’ profili jew għal skopijiet oħra (ir-rakkomandazzjoni 5, paragrafu 4b, punt (e)), li tista’ titqies ukoll bħala espressjoni tal-objettiv li jiġu protetti l-individwi fir-rigward tal-ipproċessar tad-data personali, minqux fl-Artikolu 16 TFUE;

-	ir-rakkomandazzjoni li l-Istati Membri jiżguraw il-kontinwità tal-kura u l-aċċess għall-appoġġ għas-saħħa mentali għall-ħaddiema esposti għal riskji psikosoċjali anke wara t-terminazzjoni ta’ relazzjoni ta’ impjieg (ir-rakkomandazzjoni 7, it-tielet paragrafu), li, peress li hija relatata mas-sigurtà soċjali tal-ħaddiema, tista’ tiġi inkwadrata fil-bażi legali tal-Artikolu 153(1)(c).

Madankollu, il-piż relattiv ta’ dawn l-aspetti fi ħdan ir-rakkomandazzjonijiet ikkonċernati rispettivament u fi ħdan l-arkitettura ġenerali tal-miżura rikjesta mhuwiex tali li jirrevoka li l-għan tal-miżura rikjesta jibqa’ t-titjib tal-ambjent tax-xogħol bil-ħsieb li jiġu protetti s-sikurezza u s-saħħa tal-ħaddiema.

VI – Konklużjoni
Fil-laqgħa tiegħu tal-15 ta’ Lulju 2026, il-Kumitat għall-Affarijiet Legali għaldaqstant ikkonkluda, bi 22 vot favur, l-ebda vot kontra u 3 astensjonijiet, li l-proposta INL issegwi l-objettivi koperti mill-kunċetti ta’ “ambjent tax-xogħol”, “sikurezza” u “saħħa”, kif imsemmi fl-Artikolu 153(1)(a) TFUE u li, għalhekk, l-Artikolu 153(2)(b), flimkien mal-Artikolu 153(1)(a) TFUE, jidhru li huma l-bażijiet legali xierqa.
Dejjem Tiegħek,
Ilhan Kyuchyuk

<FootprintIntro>Ir-rapporteur għal opinjoni jiddikjara, taħt ir-responsabbiltà esklużiva tiegħu, li fl-opinjoni tiegħu ma inkludiex kontribut mingħand rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:9], jew mingħand rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li għandhom jiġu elenkati f’dan l-Anness f’konformità mal-Artikolu 8 tal-Anness I tar-Regoli ta’ Proċedura.</FootprintIntro> [9:    Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

